
La Distinció Maria Antònia Ferrer i Bosch 


Presentació 


La igualtat d'oportunitats entre les dones i els homes no s'aconsegueix 
només mitjançant el coneixement i l'aplicació de les lleis. Es constata dia 
a dia que persisteixen actituds discriminatòries, normes pautades, hàbits 
socials i culturals molt arrelats que impedeixen que aquest principi bàsic 
d'igualtat es dugui a la pràctica satisfactòriament. 

Per tot això, segueixen sent necessaris actes de reconeixement que 
facin visibles les aportacions de les dones en la defensa dels seus drets i 
en la promoció del coneixement sobre les desigualtats i les discriminaci- 
ons persistents. 

Així, doncs, la Universitat Rovira i Virgili preveu la mesura 1.4 
del II Pla d'igualtat entre els homes i les dones (2011-2015). Aquesta 
mesura consisteix a atorgar la Distinció M. Antònia Ferrer en l'acte de 
reconeixement al departament, centre, persona o entitat de l'àmbit de la 
URV que s'hagi destacat en la defensa dels drets de les dones. 

En concret, amb l'eix 1 d'aquest Pla es preveuen una sèrie de mesu- 
res dirigides a visibilitzar el sexisme existent, a sensibilitzar i a crear un 
estat d'opinió favorable a la igualtat d'oportunitats entre homes i dones. 
El sexisme contravé els principis de llibertat, democràcia, justícia, igual- 
tat i solidaritat que regeixen la nostra Universitat. El fet de reconèixer 
que la nostra comunitat forma part del problema ens impulsa a assumir 
la responsabilitat d'aportar-hi solucions. 

En aquest sentit, ens sumem a una de les línies del V Pla d'acció 
i desenvolupament de les polítiques de dones de l'Institut Català de les 
Dones a Catalunya. Aquest pla treballa per fer possible que es recone- 
guin les experiències de les dones en tots els àmbits i vol promoure un 
canvi cultural que propicii una nova manera d'entendre el pacte social 
entre dones i homes. 

És per això que s'incideix en mesures de sensibilització, formació, 
recerca i coneixement de la realitat, i s'hi implica de forma especial els 
agents educatius, culturals i transmissors de valors. L'Observatori de la 
Igualtat fa seu aquest objectiu i treballa per materialitzar-lo en l'àmbit 
de la URV. Per això, vam considerar necessari que una de les accions 
que s'havien d'implementar fos donar forma a l'acte de reconeixement 
previst en el Pla d'igualtat. Creiem en la importància de la visibilització 
de les dones i de les seves aportacions a la millora de la societat. És amb 
aquest objectiu que hem volgut posar un nom a la distinció instaurada. 

Amb el lliurament d'aquesta distinció es vol continuar sensibilit- 
zant la Universitat sobre la necessitat de seguir treballant per eliminar 
les desigualtats existents i destacar la contribució que alguns membres de 
la comunitat universitària han fet a favor de la igualtat entre els homes 
i les dones. 

La distinció du el nom de la Dra. M. Antònia Ferrer i Bosch (Tar- 
ragona, 1926). Buscàvem una persona de Tarragona que destaqués per 
haver estat vinculada amb la Universitat i per haver desenvolupat dife- 
rents iniciatives per promoure l'educació i el coneixement a la ciutat de 
Tarragona (té una important dimensió de transferència de coneixement 
i està molt vinculada a la vida acadèmica i científica de la Universitat). 

M. Antònia Ferrer es va llicenciar el 1949 en Filosofia i Lletres 
per la Universitat de Barcelona. El 1976 es va doctorar en Història per 
la mateixa universitat, de la qual va ser professora titular fins que es va 
jubilar. Ha investigat, sobretot, el pensament i la societat del món con- 
temporani. N'ha publicat nombrosos articles en revistes especialitzades i 
també ha presentat diverses comunicacions en congressos. 

Per M. Antònia Ferrer i Bosch, l'arragona sempre ha estat un punt 
de referència en els seus estudis i publicacions. La seva recerca s'ha adre- 
çat a conèixer l'univers que regia la societat clàssica. 

Un cop jubilada, ha dedicat el seu temps a recuperar el llegat cul- 
tural de Tarragona, sobretot del món romà. En són exemple els llibres 
Context europeu de la Reial Societat Arqueològica (1994), Tàrraco: mitologia 
i cultura religiosa (1997), Bacus dels ritus i dels rostres (2001) o, el més 
recent, Història de Tarragona, una ciutat mediterrània, publicat per Arola 
Editors el 2006. 

El Consell Assessor de l'Observatori de la Igualtat i diverses enti- 
tats de la societat civil faran propostes sobre les persones que reuneixin 
els requisits establerts en cada convocatòria d'aquesta distinció. 

El Consell es compromet a fer-ne difusió entre la societat civil i a 
implicar més agents perquè es duguin a terme propostes, polítiques, me- 
sures o recerques que donin suport a la tasca de les dones en la societat, 
a fi que es materialitzin els seus drets i es pugui assolir una societat més 
justa i igualitària. 


Bases 


Amb aquesta distinció es vol reconèixer les persones, les entitats, les ins- 
titucions o els col'lectius de la societat civil i del món acadèmic que, 
gràcies a la seva tasca, hagin fet visibles mesures que hagin comportat 
defensar els drets de les dones. 

1. La distinció consistirà en un guardó que explicitarà la causa 
del nomenament i la voluntat de la URV i de l'Observatori de 
la Igualtat per donar suport a les iniciatives preses en aquest 
sentit. 

2. Les propostes s'han de tramitar a través de l'oficina de l'Obser- 
vatori de la Igualtat (avinguda de Catalunya, 35 — 43002 Tar- 
ragona), mitjançant l'imprès que es facilitarà en la mateixa seu. 

3. La distinció l'atorga la majoria de vots. Si alguns dels membres 
del jurat no poden assistir a la reunió, poden emetre el vot per 
escrit i trametre'l, certificat, a la presidenta. 

4. Les entitats o persones físiques que puguin rebre la distinció 
han d'estar vinculades a la província de Tarragona i han de tenir 
la seu en qualsevol ciutat o poble d'aquesta zona. 


Acta del jurat 2012 


Sessió: 1/2012 

Dia: 31 de gener de 2012 

Hora: de 18.30 a 19.30 h 

Lloc: sala de reunions de Rectorat 

Assistència: Encarnació Ricart (presidenta), Càndido Alvarez, Lluís 
Marsal, Isabel Baixeras, Inma Pastor (secretària) 


Es constitueix el jurat que ha de decidir la concessió de la IV Distinció 
M. Antònia Ferrer i Bosch. En aquesta edició, el jurat està format per la 
Sra. Encarnació Ricart (presidenta), el Sr. Càndido Alvarez, el Sr. Lluís 
Marsal, la Sra. Isabel Baixeras i la Sra. Inma Pastor (secretària), membres 
del Consell Assessor de l'Observatori de la Igualtat de la URV. 

La Distinció M. Antònia Ferrer i Bosch es va crear l'any 2008, amb 
la finalitat de complir dues mesures del Pla d'igualtat 2007-10, aprovat 
pel Claustre de la URV el 24 de maig de 2007. Les mesures 1.4 i 1.5 
del Pla d'igualtat entre els homes i les dones (2007-10) preveuen la ce- 
lebració d'un acte de reconeixement a la persona, departament o centre 
de l'àmbit de la URV que s'hagi destacat per la defensa dels drets de les 
dones. El II Pla d'igualtat de la URV, aprovat al novembre de 2012, tam- 
bé inclou la mesura 1.4 per reconèixer aquesta feina. La distinció pren 
el nom de la Dra. M. Antònia Ferrer i Bosch, historiadora de la nostra 
Universitat nascuda a Tarragona, ciutat que ella ha donat a conèixer a 
través de les seves recerques i publicacions. 

D'entre les candidatures presentades, el jurat ha decidit atorgar per 
unanimitat la Distinció M. Antònia Ferrer i Bosch de l'any 2012 al col- 
lectiu de dones que formaven part de l'equip docent en el moment que 
es va crear la Facultat de Ciències Químiques a Tarragona. Aquest col- 
lectiu l'integren les doctores Magdalena Aguiló, Rosa Caballol, Virginia 
Càdiz, Pilar Callao, Carmen Claver, Fina Gavaldà, Marisol Larrechi, 
Ana Mantecón, Magda Medir, Aurora Ruiz, Pilar Salagre, Josepa Salva- 
dó, Teresa Segués i Àngels Serra, totes docents que, des d'aquell moment 
de creació de la Facultat de Ciències Químiques, han continuat vincula- 
des a la docència i a la recerca en l'àmbit de la química i la bioquímica. 

El jurat entén que en aquestes dones conflueixen dues raons que les 
fan mereixedores de la consideració de defensores dels drets de les dones. 
D'una banda, el reconeixement de l'activitat vinculada a la docència i la 
recerca desenvolupada al llarg de molts anys que, de forma col'lectiva, té 
una recompensa mesurada en paràmetres internacionals. D'una altra, la 
generació d'una realitat paritària en l'actual Facultat de Química de la 
URV, la qual cosa representa tal novetat en el conjunt de les universitats 
públiques i privades, catalanes, espanyoles i internacionals, que el jurat 
considera convenient distingir els resultats obtinguts. 

A més, en la trajectòria de les distingides també destaca el fet d'ha- 
ver desenvolupat el seu rol de docents i investigadores, de manera que 
han aconseguit una facultat en què la presència de dones és molt relle- 
vant i, al mateix temps, gaudeix d'una recerca d'excel'lència reconeguda 
amb paràmetres internacionals. El treball dut a terme per totes també té 
una dimensió individual: alguna va ser la primera dona a ser investiga- 
dora principal d'un projecte de recerca, alguna va ser la primera d'accedir 
a la càtedra a la qual es va presentar, alguna va ser la primera a assumir 
un determinat càrrec de gestió, alguna va ser la primera a publicar un 
article en una revista d'impacte internacional, etc. El jurat, doncs, els vol 
reconèixer la condició de pioneres i vol subratllar que totes han fet pos- 
sible la igualtat entre homes i dones i han donat un exemple de resultats. 
Conscients que la igualtat no només s'ha de reivindicar i demanar sinó 
que, sobretot, s'ha de construir, el jurat considera molt destacable l'apor- 
tació d'aquest col'lectiu a un dels principals objectius de les polítiques 
d'igualtat: que homes i dones construeixin un espai en què cada sexe 
participi en condicions de paritat. Si, a més a més, aquest treball té un 

reconeixement per part de la comunitat científica, és possible afirmar que 
qualitat i paritat són termes no només compatibles sinó, des d'una òpti- 
ca d'universitat d'excel-lència, convenients de potenciar alhora, ja que es 
podria dir que a la universitat la paritat és un dels requisits de la qualitat. 

El jurat de la Distinció M. Antònia Ferrer i Bosch 2012 entén que 
la tasca del conjunt de professores en l'actual Facultat de Química ha 
contribuit a fer realitat un dels objectius de les polítiques d'igualtat en 
l'àmbit de la ciència i la tecnologia: la participació paritària d'homes i 
dones. I especialment per això mereixen rebre aquesta Distinció. 


Tarragona, 31 de gener de 2012 

Paritat i qualitat: un reconeixement en femení 


L'Observatori de la Igualtat de la Universitat Rovira i Virgili ha atorgat 
la Distinció Maria Antònia Ferrer 2012 al col'lectiu format per catorze 
professores de química. La majoria van arribar durant la segona meitat 
dels anys setanta a Tarragona, per incorporar-se a la Delegació d'Estudis 
Universitaris de la Facultat de Ciències de la Universitat de Barcelona, 
creada l'any 1971. La Delegació va ser el germen del que avui són les 
facultats de Química i Enologia. 

Aquestes joves venien a iniciar amb empenta i il'lusió la seva carre- 
ra acadèmica, estaven disposades a quedar-s'hi i van esdevenir un nucli 
imprescindible al costat dels companys que també s'havien integrat al 
centre. 

Des de llavors ençà han passat més de tres dècades, i en aquest curs 
2011-12 es commemora el quarantè aniversari de l'inici dels estudis de 
Química a la demarcació de Tarragona. El balanç és el d'un centre de 
qualitat en docència i en recerca, amb una projecció científica internaci- 
onal sòlida i plenament paritari. 

Al llarg d'aquests anys, aquelles joves professores han tingut una de- 
dicació acadèmica plena, guiada per la voluntat ferma i constant d'avan- 
çar en el seu camí, tant en els àmbits científic i gestor com en el del seu 
progrés professional. L'any 1991 ja van accedir a una càtedra un home i 
una dona. Ara, de les catorze professores distingides dues són professores 
emèrites, nou són catedràtiques d'universitat, una és catedràtica d'escola 
universitària i dues són professores titulars. 

La paritat a la URV no és una realitat, i per això la Facultat de Quí- 
mica constitueix un model que s'hauria de seguir, també en el context 
de la universitat catalana i espanyola. D'entre les causes possibles de la 
seva situació excepcional, destaca que ha estat un centre desenvolupat a 
contra corrent, que ha escollit les seves regles per funcionar, i ha estat im- 
prescindible l'actitud positiva dels docents homes, sempre a les antípodes 
de crear un ambient hostil contra elles, treballant braç a braç. 

Les professores distingides són: 

Magdalena Aguiló: investiga en cristal'lografia de materials, ha 
estat membre de la Comissió Nacional Avaluadora de l'Activitat Inves- 
tigadora i pertany a la Comissió d'Avaluació de la Recerca d'AQU Ca- 
talunya. 

Rosa Caballol: fa recerca en el camp de la química quàntica. Ha 
estat degana, membre de l'equip de govern de la Universitat i ha treballat 
en els plans d'igualtat de la URV. 

Virginia Càdiz: de l'àrea de Química Orgànica, investiga sobre els 
polímers. Ha treballat per a l'ANECA i ara, per a AQU Catalunya. A 
més, és professora distingida de la Universitat. 

Pilar Callao: de l'àrea de Química Analítica, pertany al grup de 
Quimiometria, Qualimetria i Nanosensors. Ha format part de l'equip 
deganal de la Facultat. 

Carmen Claver: dirigeix el grup de recerca Organometàl'lics i Ca- 
tàlisi Homogènia. És professora distingida de la URV, Medalla Narcís 
Monturiol i directora científica del Centre Tecnològic de la Química a 
Catalunya. 

Fina Gavaldà: de l'àrea de Física Aplicada, fa recerca en ciències 
dels materials i va ser secretària del Departament de Química Física i 
Inorgànica. 

Marisol Larrechi: investiga en el camp de la quimiometria i ha di- 
rigit el Departament de Química Analítica i Química Orgànica. 

Ana Mantecón: de l'àrea de Química Orgànica, investiga en el 
grup de Polímers. 

Pilar Salagre: el seu camp de recerca és la catàlisi heterogènia. Ha 
dirigit el Departament de Química Física i Inorgànica. 


16 


Dones i química 


Josepa Salvadó: fa recerca en el camp de la bioquímica de la nutri- 
ció. Ha estat vicedegana i ara dirigeix el Departament de Bioquímica i 
Biotecnologia. 

Teresa Segués: investiga en nutrigenòmica. Ha estat directora del 
Departament de Bioquímica i Biotecnologia i també vicedegana. 

Àngels Serra: de l'àrea de Química Orgànica, pertany al grup de 
Polímers. Ha estat secretària de la Facultat. 

Magda Medir: ha fet recerca en l'educació de les ciències i el lide- 
ratge d'equips i ha dirigit el projecte APQUA durant dinou anys. 

Aurora Ruiz: la seva recerca tracta sobre catàlisi homogènia. Ha 
estat vicedegana i ara forma part de l'equip de govern de la Universitat. 

La distinció M. Antònia Ferrer respon a una de les mesures fixades 
en el I Pla d'igualtat, de reconèixer la persona, persones o entitat que 
s'hagi distingit en la defensa dels drets de les dones. Les catorze profes- 
sores de química guardonades, amb la seva trajectòria acadèmica, són un 
exemple que la igualtat professional no és impossible d'aconseguir. 

El II Pla d'igualtat de la URV, vigent per al període 2011-15, té 
com un dels objectius consolidar actuacions que eliminin discriminaci- 
ons per raó de gènere en el funcionament de la institució. La igualtat i 
no-discriminació és un dels principis de la Universitat Rovira i Virgili, al 
costat de l'autonomia, la llibertat, la democràcia, la justícia, la indepen- 
dència i la pluralitat. 


17 


Un altre 8 de març: 
reivindicant la igualtat a la universitat 


Inma Pastor 
Directora de l'Observatori de la Igualtat de la URV 


La celebració internacional del dia 8 de març com a dia de les dones 
va néixer en el context històric de principi del segle xx. La periodista 
Berta Ramos, reconeguda amb la Distinció M. Antònia Ferrer i Bosch 
2009, ho explica amb claredat en el volum número 3 dels Quaderns de la 
Igualtat editats per l'Observatori de la Igualtat de la URV. 

Aquella commemoració tenia un significat eminentment reivindi- 
catiu de drets formals (dret al vot, dret a l'educació, etc.), avui reconeguts 
i garantits en una part important del món. La societat europea —i també 
la societat catalana i espanyola— ha fet passos per convertir aquelles re- 
ivindicacions i drets reconeguts en una pràctica de convivència social en 
igualtat entre dones i homes. S'han assolit moltes fites, però una mirada 
més detallada en allò particular i més àmplia en una dimensió internaci- 
onal dóna comptes de les desigualtats persistents i discriminacions que 
encara pateixen les dones i també de les noves, o renovades, discrimina- 
cions contra les dones. 

La situació de les dones dissidents en la primavera àrab, la impor- 
tància de les dones i el seu treball per la recuperació econòmica, la situa- 
ció de les ocupades en les llars que treballen en condicions dures i difícils 
i representen una peça fonamental per al funcionament de l'economia, 


19 


Distinció Maria Antònia Ferrer 2012 


així com les dificultats per participar en la política en diferents parts del 
món, són elements per reflexionar-hi. Però també ho són la hipersexu- 
alització de les nenes, el retorn de les joguines estereotipades i el reforç 
de la imatge de les dones com a objecte passiu de la sexualitat. Aquestes 
realitats tenen un grau d'incidència diversa en els diferents paisos del 
món, però conformen una realitat resistent al canvi i davant la qual no 
hi ha uns responsables concrets. És per això que resulta especialment 
important recordar que defensar els drets de les dones no és una questió 
de les dones sinó de tots i totes. 

En una dimensió més propera, podem constatar una voluntat crei- 
xent entre les universitats, o almenys d'alguns dels seus membres, de sa- 
ber com es pot contribuir a fer desaparèixer les desigualtats. És en aquest 
sentit que un grup d'universitats llatinoamericanes ens han convidat a 
participar en la creació d'una xarxa per fer una universitat en què les 
dones puguin desenvolupar una trajectòria laboral sense barreres per raó 
de gènere. Per la URV és una ocasió per compartir i transferir a d'altres 
universitats les reflexions que hem fet, els resultats obtinguts i els reptes 
que ens esperen. 

Però aconseguir la igualtat no és només que algunes dones assolei- 
xen posicions abans vetades o aconsegueixin càrrecs més elevats en l'àm- 
bit acadèmic o fora d'aquest. Ni tampoc ho és que les noies facin treballs 
o ocupacions tradicionalment masculines. Com va dir Elena Caffarena, 
jurista xilena reconeguda, no hauríem de pensar que aconseguir un càrrec 
o un títol universitari és només fruit del nostre talent i el nostre esforç. 
Hem de recordar que si avui gaudim de drets i millores és "perquè moltes 
dones d'aquí i del món ens van obrir el camí arrossegant mil dificultats i 
fins i tot persecucions". 

En l'àmbit universitari, la igualtat també té a veure amb el conei- 
xement que impartim, i aquest punt ens implica a tots i totes. La mo- 
dificació de la Llei orgànica d'universitats (LOU), aprovada al març de 
2007, mostra en tot l'articulat una sensibilitat especial per la igualtat 
entre dones i homes que la Llei orgànica del 20017 no tenia. La nova Llei 
assumeix una opció més compromesa amb la igualtat de gènere i esmena 
les mancances del document anterior. Com es declara en el preàmbul, 


1 BOE número 89, de 13 d'abril de 2007. 
2 Llei orgànica 6/2001, de 21 de desembre, d'universitats. 

la Llei "no oblida el paper de la universitat com a transmissora essencial 
de valors. El repte de la societat actual per assolir una societat tolerant 
i igualitària, en la qual es respectin els drets i llibertats fonamentals i 
d'igualtat entre homes i dones, ha d'arribar, sens dubte, a la universitat". 
Per això la Llei 4/2007 prescriu amb mesures de diferent abast la paritat 
en els òrgans de representació i govern de les universitats i un augment 
de participació de les dones en els grups de recerca i en els nivells més 
elevats del personal docent i investigador "d'acord amb el percentatge 
que representen entre els llicenciats universitaris". A més, es van crear 
les unitats d'igualtat de gènere "per al desenvolupament de les funcions 
relacionades amb el principi d'igualtat entre dones i homes" (Disposició 
addicional dotzena), que les universitats han anat creant en els últims 
anys, de manera que també s'ha promogut la cooperació entre les dife- 
rents unitats. 

Aquesta modificació explicita que la igualtat de tracte per a do- 
nes i homes i la igualtat d'oportunitats són un valor que les uni- 
versitats han d'incorporar en la seva estructura i funcionament 
com un objectiu propi, que han de projectar també a la societat. 
Aquestes mesures responen al fet que es considera que la igualtat encara 
no s'ha aconseguit a la universitat. Cada vegada hi ha més informes que 
mostren dades sobre les diferències entre el nombre d'alumnes titulades 
i el de professores, entre el nombre de professores titulars i catedràtiques, 
l'escassa presència de dones en determinades carreres tècniques, la menor 
presència de dones en els òrgans de direcció i decisió, així com el me- 
nor reconeixement que reben els currículums de les dones en igualtat de 
condicions i el biaix detectat en els processos d'avaluació. Es tracta, sens 
dubte, d'alguns dels àmbits en els quals és necessària una intervenció 
eficaç. 

En aquest sentit, les unitats d'igualtat s'han convertit en els ins- 
truments clau de les universitats per portar a la pràctica els objectius 
d'igualtat entre dones i homes. Fins al moment de crear-se les unitats 
d'igualtat, els grups d'estudi sobre dones, feminisme i igualtat aportaven 
estudis sobre les discriminacions cap a les dones també a les universitats. 


3 Vegeu les dades del Ministerio de Educación, Unidad de Mujeres y Ciencia, 4cadémicas en ci— 
fras 2007. Vegeu també VVenneras 8c VVold (1997), MIT (1999), Izquierdo let a/ii) (2004), ETAN 
(2000), Pastor le£ a/i) (2008), S4e Figures (2009), Zinovyeva8: Bagués (2010), Sànchez de Madari- 
aga (2011), Sànchez de Madariaga (e£ a/ii) (2011). 

En aquests moments, els plans d'igualtat s'han constituit com el princi- 
pal instrument transformador de la realitat discriminatòria i desigual que 
es viu a les universitats espanyoles. 

I és que la igualtat d'oportunitats entre les dones i els homes no 
s'aconsegueix únicament mitjançant el coneixement i l'aplicació de les 
lleis. Es constata dia a dia que persisteixen actituds discriminatòries, 
normes pautades, hàbits socials i culturals molt arrelats, que impedeixen 
que aquest principi bàsic d'igualtat es dugui a la pràctica satisfactòria- 
ment. Per tot això, segueix sent necessari aplicar mesures en favor de la 
igualtat en què es facin visibles les aportacions de les dones a la defensa 
dels seus drets i a la promoció del coneixement sobre les desigualtats i 
discriminacions persistents. El sexisme contravé els principis de llibertat, 
democràcia, justícia, igualtat i solidaritat que regeix la nostra Universitat. 
El reconeixement que la nostra comunitat (alumnat, professorat, PAS) 
forma part del problema ens impulsa a assumir la responsabilitat d'apor- 
tar-hi solucions. 

Resulta evident que la norma, la llei, segueix intervenint en la tasca 
d'assolir i garantir la igualtat de dones i homes en l'àmbit universitari, 
sens dubte, però d'una manera molt diferent de com ho feia cent anys 
enrere, la Reial ordre de 8 de març de 1910. Ja no es tracta de garantir 
l'accés, en igualtat de condicions, de les dones a les universitats, sinó de 
desenvolupar estratègies que avancin en la consecució d'una igualtat real 
i contrarestin els obstacles que encara existeixen (promoció professional, 
conciliació de la vida laboral i familiar, participació en els òrgans de re- 
presentació i decisió, accés de les dones a determinades titulacions, etc.). 
Alhora, també es pretén incidir a formar l'alumnat en temes d'igualtat, a 
fomentar la docència i la recerca en aquests temes, i a promoure la iden- 
tificació d'un enfocament de gènere en totes les àrees de coneixement. 

Això ens porta a dues conclusions finals. En primer lloc, davant la 
pregunta si la intervenció de la llei és suficient per aconseguir aquesta 
igualtat real de dones i homes, la resposta és negativa: la llei pot pre- 
veure i exigir mesures, però això no és garantia que es posi finalment en 
pràctica i que s'assoleixin els resultats previstos. En segon lloc, tenint en 
compte les limitacions que encara són presents en la relació igualtat-uni- 
versitat, cal augurar que la presència i la intervenció de la llei en aquesta 
questió se seguirà requerint en un futur immedaiat. 

Aquestes polítiques que treballen per intervenir en els espais on cir- 
cula el poder no sempre són ben enteses per alguns sectors del feminisme 
acadèmic —que no busca el poder "per estar-hi" sinó el poder "per trans- 
formar" el coneixement. Encara hem de recordar que només transforma- 
rem el coneixement si estem ben situades en aquells àmbits que s'ocupen 
a decidir-ne la vàlua. Que hi hagi més dones en aquests espais no és una 
garantia, però no hi ha dubte que augmenta la probabilitat. Les lleis 
aprovades en els últims anys són una fita a la qual no som alienes i un 
important suport per al feminisme acadèmic, ja que creen un marc legal 
que pot facilitar la nostra feina. No obstant això, l'impacte que té la pre- 
sència femenina és percebuda per algunes persones com que la igualtat 
ja és un fet, per la qual cosa es torna més opaca la invisibilitat i l'absència 
de les dones en els cossos teòrics, en les metodologies d'investigació i, 
per descomptat, en les pràctiques institucionals. Com a consequència, 
també es fan més subtils les estratègies de discriminació. I, com sostenen 
diverses autores, aquestes estratègies de discriminació s'estan reactivant. 

Davant de realitats tan constants i consolidades, si no es prenen me- 
sures (polítiques, socials, legals, etc.), la realitat funciona de manera que 
s'atorga més valor a allò que fan els homes. És per això que són necessà- 
ries i tenen sentit les polítiques d'igualtat entre dones i homes. Davant 
del discurs que les desigualtats desapareixeran a la universitat de forma 
natural, que és questió de temps, tenim evidències que això no és així: si 
la realitat funcionés meritocràticament, les dones catedràtiques haurien 
d'estar ja prop d'equiparar-se en nombre als homes catedràtics. En canvi, 
representen tan sols un 1596 de mitjana a les universitats espanyoles i 
un 1896 de mitjana a la Unió Europea. No podem confiar que amb el 
pas del temps s'arreglarà la situació, el temps, per si sol, no farà més que 
reproduir una situació en què moltes dones no veuen reconegut el seu 
treball. En aquest sentit, els mecanismes per fer una universitat més me- 
ritocràtica poden ser instruments al servei de les polítiques d'igualtat. No 
obstant això, per garantir aquest procés, considerem necessari consensuar 
indicadors que mostrin l'avanç de les polítiques d'igualtat. Creiem que 
a Espanya i a Catalunya aquest és el repte actual de les unitats i plans 
d'igualtat. 

Professió i paritat en el camp de les ciències 
experimentals: un binomi possible 


Rosa Caballol 


en nom de les guardonades 
7 de març de 2012 


Benvolgut rector, 

Benvolguda directora de l'Observatori de la Igualtat, 
Estimada Maria Antònia Ferrer, 

Distingida professora Mary Nash, 


Benvolgudes amigues i amics, 


Totes volem manifestar el nostre agraiment sincer per aquesta distinció, 
en primer lloc al jurat que ens l'ha atorgat, i en segon a la institució que 
l'ha promogut. 

En aquest any en què celebrem el 40è aniversari dels inicis dels es- 
tudis universitaris de Química a Tarragona, ens sembla que la Distinció 
que ens heu atorgat té un significat molt especial. No es tracta, en aquest 
cas, de reconèixer un treball específic per la igualtat o per la defensa dels 
drets de les dones: nosaltres no ens hem singularitzat per aquesta apor- 
tació. El que sí hem fet des d'aquell petit nucli que es convertiria després 
en la Facultat de Ciències Químiques de la Divisió VII de la Universitat 
de Barcelona ha estat mantenir dia a dia la voluntat de ser unes profes- 
sionals universitàries, un objectiu al qual hem dedicat esforç, treball i 

responsabilitat. Pel camí hem hagut de fer sacrificis i establir prioritats 
personals, però també hem tingut la sort de no haver hagut de lluitar 
contra un entorn professional hostil i atàvic que ens hagi impedit aquesta 
fita. Entenem, doncs, aquesta distinció col'lectiva com el reconeixement 
que a la universitat l'exercici de la professió en igualtat és possible, en 
definitiva, que el que és possible és la normalitat. Nosaltres ens sentim 
doblement gratificades de ser protagonistes d'aquesta situació i del fet 
que avui la nostra institució vulgui donar-li rellevància. 

Podríem preguntar-nos per quin motiu es reconeix i es distingeix 
justament allò que sembla normal. Som molt conscients que si el nostre 
assoliment paritari mereix el ressò és ben bé perquè, pel contrari, és una 
raresa força excepcional quan es mira el món universitari tant del país 
com de fora. Hi ha moltes dades recopilades en molts informes, elaborats 
a escales molt variades. Per esmentar-ne un: el S4e Figures, de la Comis- 
sió Europea, que analitza la situació de les dones a través d'Europa, en 
particular de les que han cursat una educació superior. Aquestes dades 
són molt més tossudes del que la nostra percepció ens permet d'imagi- 
nar, des del que podríem denominar Joasi de les científiques de la URV. Per 
què, doncs, aquesta singularitat nostraP 

Comencem per fer un breu repàs a la història. Com dèiem, fa 40 
anys que es van iniciar els estudis universitaris de Química a Tarragona: 
l'any 1971 es va crear la Delegación de Estudios Universitarios de la 
Facultad de Ciencias de la Universidad de Barcelona, juntament amb la 
germana Delegación de Estudios Universitarios de la Facultad de Filo- 
sofía y Letras. La seu en va ser l'antic col'-legi de La Salle, a la plaça Impe- 
rial Tàrraco, aquell edifici tan inhòspit que malgrat tot ens porta records 
entranyables i certa nostàlgia d'una època passada. Aquell immoble i el 
bar propiciaven relacions entre les persones que anaven més enllà de les 
purament professionals. Algunes de les imatges de tots aquests anys que 
hem pogut recopilar en donen bona fe. Fins i tot podrien fer-vos pensar 
que el que no teníem temps de fer era treballar...l 

A la primeria, en aquella Delegación de Ciencias Químicas hi havia 
molt poc professorat local i la majoria de les classes anaven a cura de pro- 
fessors i professores que els departaments de la Universitat de Barcelona 
enviaven cap a Tarragona els dies que tocava. És per això que l'embrió 
de la Facultat de Química de Tarragona neix una mica més tard, amb 

una important incorporació de professorat a la segona meitat dels anys 
setanta, entre el qual ens comptem la majoria de les que som avui aquí 
i algunes de les persones que ens acompanyeu. El més notable d'aque- 
lla incorporació massiva va ser una ferma voluntat d'arrelar en aquestes 
terres, de les quals no tothom proveníem, d'impulsar-hi la docència, la 
recerca i la vida universitària, tan ferma aquesta voluntat que la gran 
majoria tenim encara avui plena activitat a la URV. 

Quan l'any 1983 la Delegación es va convertir en Facultat de Ci- 
ències Químiques de la Divisió VII, encara en el si de la Universitat de 
Barcelona, ja existia una recerca que, si bé les condicions eren precàries 
i mancaven mitjans tan essencials com ara l'accés a unes fonts biblio- 
gràfiques adequades, suplia les mancances amb entusiasme, dedicació, 
col'laboracions externes i una multitud de viatges a les universitats de 
Barcelona, sobretot a les biblioteques, als serveis tècnics i a la terminal 
d'un ordinador que va arribar a ser famós, l'Univac que el Ministeri tenia 
al carrer de Vitruvio, a Madrid. 

A mitjan anys vuitanta ja es començaven a notar els fruits, en for- 
ma de publicacions sortides d'aquí, de les primeres tesis doctorals i dels 
primers projectes finançats. Homes i dones vam anar accedint de forma 
equilibrada a places permanents, a la responsabilitat en la direcció de la 
recerca i en les tasques de gestió. Quan es va crear la Universitat Rovira 
i Virgili, a finals del 1991, l'àmbit de les ciències experimentals estava ja 
ben consolidat i la producció científica havia adquirit visibilitat. S'acon- 
seguien projectes i grups consolidats, liderats per homes i, més frequent- 
ment els primers anys, per dones. Aquest últim aspecte, en particular, va 
constituir una autèntica raresa en el context català (i no català) del nostre 
àmbit, de la qual donen fe els documents de l'època sobre la recerca a 
Catalunya. 

La diversificació posterior en centres i en departaments no ha fet 
canviar al llarg del temps aquesta situació globalment equilibrada. Per 
prendre un indicador fàcil d'obtenir, l'evolució del nombre de catedràti- 
ques i catedràtics d'universitat de la plantilla ho il'lustra clarament. Així, 
l'any 1991 van accedir a una càtedra un home i una dona, els primers 
entre els que havien fet la seva trajectòria acadèmica a T'arragona, si més 
no després del doctorat. Particularment significativa de la tendència a la 
paritat entre dones i homes va ser tota la dècada dels noranta, en què el 

nombre de catedràtiques no va ser mai inferior al de catedràtics. Avui, 
quan ja fa vint anys que es va crear la URV, els tres departaments de 
Bioquímica i Biotecnologia, de Química Analítica i Química Orgànica, 
i de Química Física i Inorgànica, segueixen sent exemples de paritat en 
tots els vessants de l'activitat universitària, des de la productivitat ci- 
entífica i el seu reconeixement a diferents nivells, fins a l'assumpció de 
responsabilitats de gestió, científica i acadèmica. Una dada bibliomètrica 
de les que actualment s'utilitzen per palesar la visibilitat científica ho 
sintetitza prou bé: l'any passat la diferència de les mitjanes de l'índex 4 
del col'lectiu de catedràtics i catedràtiques d'aquest àmbit no superava 
ni una dècimal 

Certament, estem parlant d'un col'lectiu petit, amb dades que po- 
den ser estadísticament poc significatives, però que no obstant això in- 
citen a reflexionar sobre els factors que han contribuit a una situació 
d'igualtat de gènere insòlita tant en la universitat espanyola com en el 
context internacional. Què pot explicar aquest comportament tan dife- 
renciat respecte a les tendències observades fora del nostre context La 
joventut de la nostra Universitat ha estat segurament important, però no 
sembla el factor determinant si es compara amb la situació en altres ins- 
titucions nascudes en la mateixa època. Cal deduir, doncs, que és algun 
altre factor el que ha contribuit a marcar la diferència. 

Des de finals dels setanta, a la Delegación de la Facultad de Cien- 
cias Químicas hi van venir a parar persones que havien fet els estudis en 
diferents universitats, algunes amb el doctorat ja defensat, amb una expe- 
riència en el treball de recerca i amb una certa maduresa científica ja ad- 
quirida que, tot i la clamorosa mancança de mitjans, van permetre iniciar 
una investigació d'actualitat en el context científic de l'època, amb una 
tutela nul:la o escassa de la universitat mare i de les seves facultats afins. 
Homes i dones que es van aplegar a Tarragona per raons personals ben 
variades, amb situacions incertes de PNN —la sigla per antonomàsia de 
la precarietat laboral a la universitat d'aquell moment— però que tenien 
l'ambició de desenvolupar de forma plena la seva professió universitària 
en un marc gairebé verge. La Ley de Reforma Universitaria, promul- 
gada l'any 1983, va permetre consolidar places permanents de titulars 
d'universitat d'un bon nombre d'aquelles persones, en un procés que es 
va denominar de idoneidad. La incidència de la llei i d'aquest procés de 

consolidació inicial va tenir, com és natural, un gran impacte en totes les 
universitats de l'Estat, però per al jove nucli tarragoní de ciències va mar- 
car un abans i un després. Una característica d'aquell professorat és que, 
tot i les col'laboracions científiques que mantenia, no formava part de 
clans universitaris establerts amb pautes de comportament marcades per 
velles escoles i, per tant, comptava amb autonomia per generar les pròpi- 
es regles internes. Aquest és probablement un element clau en l'equilibri 
de gèneres històric —històric perquè ha estat continuat i perquè és infre- 
quent en altres contextos— del nostre àmbit a la URV. 

És obvi que un context favorable no pot explicar per si sol que les 
dones d'aquest col'lectiu hagin assolit una alta qualificació universitària, 
hagin arribat a rebre el reconeixement extern, a assumir responsabilitats 
de direcció i de gestió, a ser cridades per organismes externs d'avaluació, 
molt abans que les consideracions de gènere fossin tingudes en compte. 
De la nostra experiència se n'extreu una primera conclusió inexorable: el 
treball, la voluntat i la confiança en les pròpies capacitats, en definitiva la 
implicació professional plena, assumint les dificultats de l'adopció per- 
sonal de prioritats, és el que ens ha portat a les xifres de visibilitat i de 
paritat que hem assolit. Il també una segona, igualment important: no ho 
hem fet soles: és just i necessari reconèixer que, al nostre entorn professi- 
onal, hi ha hagut homes que han compartit amb nosaltres la feina sense 
distincions de gènere i amb els quals hem contribuit de manera conjunta 
a fer aquesta universitat. 

És per això que el reconeixement que avui ens fa la URV a aquestes 
catorze dones que ens aplegàvem a la plaça Imperial Tàrraco en aquella 
Delegación, el volem estendre als nostres col'legues sense distinció de 
gèneres, i de forma molt particular als companys que vam tenir al costat 
durant aquells primers anys. Ens agradaria que les més joves veiessin en 
nosaltres un exemple estimulant que la igualtat professional no és una 
fita inabastable quan es té la voluntat d'assolir-la. Segurament és un bon 
moment, aquest dels 40 anys dels inicis dels estudis de Química a Tar- 
ragona, per fer en veu alta aquesta valoració positiva, com un assoliment 
més que mereix ser destacat en aquest 40è aniversari. 

Reiterem al jurat de la Distinció i a la nostra institució l'agraiment 
per haver volgut donar avui rellevància i difusió a aquest missatge i agra- 
im al rector, que va ser estudiant nostre en aquells anys, que hagi volgut 

presidir aquest acte. A totes les amigues i tots els amics que ens acompa- 
nyeu avui, us agraim particularment que hi sigueu, la vostra presència ens 
fa particularment càlid aquest acte. Finalment, rebre aquesta distinció de 
mans de la Maria Antònia Ferrer, per qui sentim el més gran respecte 
i estima professional i personal, és per a totes nosaltres un gran honor. 
Moltes gràcies. 

Estudies, treballes o et cases 


M. Antònia Ferrer i Bosch 


Estudies, treballes o et cases. Una frase dita en ple franquisme, més o 
menys l'any 1946, dintre una família burgesa de classe mitjana, progres- 
sista i castigada pel nou règim. 

Recordar i comentar aquesta frase, després de tant temps, vol dir que 
avui no està oblidada. La joveneta de llavors, ara ja vella, ha intentat jus- 
tificar sempre la seva vida a través d'aquesta formulació. Primer, com una 
gràcia i després, a poc a poc, es va anar convertint en un retret. Se sentia 
frustrada perquè el matrimoni no era el que esperava de la vida. Per això 
creiem oportú fer una anàlisi del context en què es van dir les tres parau- 
les, estudiar, treballar i casar-se, procurant entendre el que es proposavai el 
perquè. Si era una expressió pensada igual per als dos sexes o solament era 
formulada a una dona. Si venia marcada per l'època i per la forma de pen- 
sar de la família. Si es valorava l'estudi com un complement a la formació 
intel'lectual que es rebia en el si familiar o com a mitjà per guanyar-se la 
vida igual per als nois que per a les noies. Si es considerava el treball com 
una dignificació de l'ésser humà que a més l'ajudava a sobreviure o sim- 
plement era per poder viure. Si dins aquesta família es considerava que el 
casament havia de ser per amor o per solucionar uns problemes socials i 
econòmics. Si s'entenia el matrimoni igual per a les filles que per als fills. 
Si hi havia una diferenciació de gènere en un ambient que semblava que 
es consideraven iguals. En fi, si una sola frase era suficient per pensar que, 
encara que noies i nois fossin considerats iguals en el si familiar, es podia 
marcar una diferència sexual sense que es pensés. 

Avui dia encara parlem, escrivim, analitzem, questionem, discutim, 
escrivim novel'les, fem cinema sobre els drets de les dones utilitzant, amb 
gran eloquència, una sèrie de paraules com feminisme, maltractament, 
paritat, igualtat d'oportunitats i moltes altres. Normalment els estudis i 
els treballs que es fan són per questions importants que marginen la dona 
d'una manera inequívoca i en ambients que semblen propicis. Des de la 
ignorància passant per la pobresa fins al desequilibri. Poques vegades es 
fa des d'una òptica quasi insignificant, en ambients en què sembla que 
a la dona se li atorguen les mateixes oportunitats que als homes. Unes 
reflexions sobre una senzilla frase ens permeten veure una diferència de 
tractament dels dos sexes sense pretendre-ho. Una diferenciació bàsica 
que marca la societat en general sobre la consideració que s'atorga a la 
dona i com ella mateixa accepta aquest lloc sense questionar-se'l, de ge- 
neració a generació. 

Era acabada la Guerra Civil. Pocs anys després, entre el 1940 i 
1950. Una època de represàlies i condemnes. L'oposició al règim encara 
era clandestina. Ningú s'atrevia a opinar i molts, ni a pensar. Imperava el 
nacionalcatolicisme. L'Església era incondicional a Franco. En una ciutat 
catalana, l'arragona, on se sentia dir molt sovint "hable usted en cristi- 
ano" quan entraves a qualsevol lloc. La població més o menys benestant 
parlava la llengua de/ Imperio. Des que l'exèrcit franquista havia conquerit 
la ciutat, canviaren la seva manera habitual de parlar. Del català passa- 
ren al castellà, d'una manera lenta però definitiva. S'alçava el braç, la 
salutació feixista, per qualsevol cosa, simplement anant pel carrer. No es 
parlava d'homosexualitat ni de feminisme. Es considerava homosexual 
una persona malalta i feminista, una francesa marxista, referint-se a Si- 
mone de Beauvoir, encara que E/ segon sexe no es publiqués fins al 1949. 
S'educava les dones per ser mares, formar una família i transmetre els 
seus valors, podien o havien de quedar-se solteres per cuidar els pares o 
entrar en un convent per santificar-se i ser les esposes de Crist, o també, 
per por de viure dintre el món. Ara bé, l'essencial per a les dones era que 
transmetessin els valors cristians i franquistes. La Secció Femenina, la 
Falange, eren el paradigma per educar i formar les dones a portar una 
casa, cosir, consolar... En les seves mans es va deixar l'ensenyament. 

La frase que volem analitzar ara la va dir el pare d'una família que 
no tenia res a veure amb aquesta manera de ser ni de pensar. Els llibres i 


32 


Dones i química 


la lectura eren habituals entre els seus membres, dones incloses. La llen- 
gua en què es parlava, es cantava i recitava era el català. S'educava per la 
llibertat i pel sentit comú. Una família formada el 1925. Els fills, homes i 
dones, van néixer entre el 1926 i el 1935. Tots estudiaven batxillerat. Tots 
tenien dret, com la cosa més natural, a accedir a l'educació. Era un supòsit 
anar a la universitat. Formar-se intel'lectualment i professionalment. Es 
repetia que havien d'aprendre a guanyar-se la vida i no dependre mai 
de ningú. Una família que fomentava llegir, saber mirar l'art, escoltar 
música. Recitar poesies era promogut per la mare, el pare deia que nera 
poc lector, si no eren els clàssics grecs o Shalespeare. Una mare que 
ensenyava a fer les redaccions i que escollia les novel:les que creia que 
agradarien a les seves filles, però que no els les deixava llegir quan creia 
que era l'hora d'ajudar a les feines domèstiques. Estudiar sempre passava 
per davant de tot. Els nois, a diferència de les noies, podien llegir tot- 
hora el que volguessin, ja que ajudar a la casa no era cosa seva. El pare 
els llegia el Quixo/ després de dinar. Els ajudava a fer els problemes de 
matemàtiques. Í els iniciava a tota classe de lectura. Quin sentit tenia dir 
estudiar, treballar o casar-se si no era pensant que el matrimoni havia de 
solucionar-li la vida2 I el fet de ser dependent no es considerava 

Vivien dintre el franquisme però condemnant-ne la ideologia, cosa 
que era força difícil. Lliures. Sense portar mai una camisa blava de Fa- 
lange. Les noies anaven vestides transgredint les normes del socialcato- 
licisme. Sense portar faixa que els oprimís. A l'estiu anaven sense mitges, 
amb pantalons quan encara les dones no en portaven. Es banyaven a les 
platges, al Nàutic i als rius o pantans. Tenien amics, sortien amb ells i els 
portaven a casa els seus pares. 

La primera filla va acabar el batxillerat, va fer l'examen d'Estat, que 
es deia, i es va matricular a la universitat, sense cap explicació ni comen- 
tari. Solament la mare deia "acabaràs soltera i amb ulleres", però n'estava 
molt contenta. Va anar a Barcelona. Va entrar a la universitat sense cap 
complex i no va pensar que era una excepció per ser dona, ni l'impressi- 
onà gens veure que la majoria d'alumnes eren nois, ni que a Tarragona 
les noies no anaven a la universitat, estava educada igual que els seus 
germans, que també van anar a la universitat. Seguia els plantejaments 
normals de la família. 

El problema va començar quan una de les filles va trencar els esque- 
mes: no tenia ganes d'estudiar, no l'interessava fer res que li ordenés la 
vida. Sense cap anàlisi, van buscar alternatives: estudiar música i tocar el 
piano o aprendre a cosir o idiomes... La música no l'interessava i com a 
consequència tocava malament. El pare estava desorientat. Quan la veia 
que es posava davant el piano, marxava de casa dient "jo pagaria milions 
per saber-lo tocar bé". Va acabar venent-lo a canvi d'uns llibres que l'in- 
teressaven i no trobava i uns diners. Í llavors li digué la cèlebre frase que 
encara ara comenta la filla després de més de 60 anys: "Decideix: estudia, 
treballa o et cases." 

El pare havia formulat moltes vegades la seva opinió sobre l'herèn- 
cia. Els fills no tenien dret a rebre cap transmissió, havien de guanyar-se 
la vida amb el seu treball i a ell li agradava que aquest treball fos després 
d'estudiar a la universitat. l amb aquest pensament van ser educats. Però 
aquesta filla no li responia al que havia previst. 

Si algun dels nois va suspendre un curs, va haver de treballar i gua- 
nyar-se la seva confiança per continuar la carrera. Però tots van ser uni- 
versitaris i lliures. Una filla li deia que no pensava estudiar perquè no l'in- 
teressava ni li agradava i el va traumatitzar. Ja li va anar bé que prengués 
la decisió de casar-se, pensava que resolia el problema. En el seu interior 
no li devia agradar i uns anys més tard comentava que el casament li 
havia donat una solució a ell, no a la seva filla. Com a mínim, va admetre 
un error en el plantejament. 

Encara que l'estudi fos la base de l'educació, també, com és natural, 
es dedicava temps als jocs i als treballs manuals, que eren diferents per 
als dos sexes. Les noies cosien, brodaven, feien punta de coixí, planxaven, 
etc. sense ser primordial. A l'escola, només femenina, on anaven les filles, 
a les poques alumnes que feien batxillerat no se'ls ensenyava ni a cosir ni 
a fer res que fos propi del seu sexe, que en el llenguatge de l'època en de- 
ien /abores. En canvi, a la universitat sí, van trobar la forma de demostrar 
la desigualtat del sexes. A part de les classes de religió i formación del es- 
píritu nacional, que eren comunes als dos sexes, a les noies se'ls ensenyava 
a ser unes bones mestresses de casa i unes grans patriotes. I es van inven- 
tar una forma fer-les anar, obligatòriament, durant tots els matins dels 
dissabtes del curs a l'edifici que havia estat l'institut de la dona catalana 
i un mes a l'estiu del primer any de carrera a Begur, a formar-se com a 

dones. Aquest parer familias no va poder opinar sobre els dissabtes però sí 
sobre Begur i va convèncer la seva filla universitària que no hi anés, dient 
que "aquest xitxarel'lo" —Franco— no duraria gaire i s'estalviaria de fer 
la papallona. Però no li va tocar altre remei d'anar-hi quan feia l'últim 
curs, si volia que li donessin el títol acadèmic. Els de Falange tenien por 
que estudiant oblidessin les obligacions del seu sexe i deixessin de trans- 
metre els valors, en aquest cas, petitburgesos, cosa que indignava el pare 
d'aquesta noia que no volia estudiar. 

Mai s'havia comentat amb qui ni com s'havien de casar. Tampoc 
es va esmentar quina carrera universitària havien de fer ni els nois ni les 
noies. Dintre la família es parlava i valorava les aptituds dels fills. Segura- 
ment, es pensava que les noies farien una carrera de lletres. Però mai es va 
dir. Tampoc es considerava que havien de seguir uns estudis vocacionals, 
com aquells anys feien les dones, d'infermeria o magisteri, sinó que es- 
tudiar era per saber i guanyar-se la vida amb un treball fruit dels estudis. 
Als anys quaranta va sortir una llei mitjançant la qual aprovant l'examen 
d'Estat i cursant onze assignatures més es podia treure el títol de mestre. 
La filla més gran va fer aquesta proposta amb ganes de dedicar-se a la 
docència. El seu pare la va convèncer que s'hi podia dedicar igualment a 
través d'una carrera universitària i fent oposicions a un institut de segon 
ensenyament. El magisteri i la infermeria eren dues carreres que a més de 
ser considerades vocacionals en aquells anys eren les pròpies de les dones. 
A Catalunya, la Mancomunitat havia iniciat els estudis de bibliotecàries, 
llevadores i infermeres com una sortida per a dones de classe mitjana. 
Des del 1914 fins al 1936, l'Institut de Cultura havia promocionat per a 
les dones el que se'n deia cu/fura general i domèstica, perquè amb el fet de 
ser esposes i mares assumissin totalment la responsabilitat familiar. 

Estem parlant d'una família que valorava les formes de pensar i 
d'actuar de les dones de la mateixa manera que les dels homes. Que 
semblava que es respectessin els principis de justícia, igualtat i llibertat. 
Que havia pensat per als seus fills una vida professional en l'espai públic. 
Que es volia que la seva vida tingués un sentit. No pensava que les dones 
s'haguessin de quedar a casa, però sí que els atorgaven uns espais i unes 
feines diferenciades. El treball era reverenciat. Era la dignificació de la 
persona. Però no el fet de casar-se. Í aquí ve la gran incongruència: si la 
dona no estudia ni treballa, ha de casar-se: Ha de convertir-se en una 
mantinguda2 

La filla va prendre la decisió de casar-se, diu ara, després de rao- 
nar-ho. Sense que se li hagués preguntat, com la cosa més natural, havia 
començat a estudiar el batxillerat i no li va interessar, no en va tenir ganes 
ni ningú es va entretenir a ensenyar-la a estudiar i aconseguir que li agra- 
dés i en gaudís. Va pensar que no estava preparada per a res, que potser 
podria fer de perruquera o de dependenta, ja que cosir no li havia inte- 
ressat mai, però trobava que la classe social a què pertanyia no li permetia 
dedicar-se a un ofici. l com que se li oferien tres opcions, el més senzill 
i fàcil seria casar-se, i es va casar. Va trobar un xicot que li va agradar i li 
va semblar ric. De la frase del seu pare s'entenia que el marit l'havia de 
mantenir i ja li anava bé, pensava que era l'obligació de tot marit i que 
el deure de l'esposa era tenir fills, criar-los i portar bé la casa, segons es 
deia en aquella època. És cert, hi havia noies dintre aquests ambients i 
amigues seves que les enviaven a escoles especialitzades a aprendre a ser 
amas de casa, com en deien. Ella pensava que encara que no li haguessin 
donat aquesta formació estava de sobres capacitada per portar el govern 
d'una família, servei inclòs. Si es casava no havia de treballar ni estudiar, 
era la tercera opció que li havien donat. 

Estudiar, treballar o casar-se són tres opcions a escollir totalment 
incongruents. Estem parlant d'una adolescent, educada en el si d'una 
família en què es valorava la llibertat, l'estudi i el treball en una ciutat i 
entremig d'una societat petitburgesa que seguia, amb bastant entusias- 
me, les pautes marcades pel nacionalcatolicisme. La majoria de les noies 
cursaven el que en deien cu/fura general. llegir i escriure bé, costura, cui- 
nar, francès, comportar-se en societat, és a dir, les preparaven per for- 
mar una família, ser unes bones esposes i mares. Unes poques arribaven 
a cursar el batxillerat a un institut o un collegi religiós i una minoria 
d'aquestes arribaven a ser universitàries. Proposar-li l'opció de l'estudi 
era obrir-li unes perspectives noves dintre l'ambient en què es movia, 
igual que els seus germans nois o noies. Que treballés era dir-li que el 
seu destí era la llibertat per triar quina vida volia. Casar-se no tenia res a 
veure amb les altres opcions. Era deixar-la en una condició diferent de la 
dels seus germans, igualant-la amb la majoria de noies que coneixia. Als 
nois solament els deia estudies o treballes. El matrimoni era diferent per 
als germansè Amb aquesta proposta donaven per fet que uns havien de 
mantenir i les altres havien de ser mantingudesè Tot depenia del sexer 

Aquesta tria no tenia cap sentit, ja que es poden fer totes tres coses 
sense necessitat d'elegir. L'estudi i el treball són independents de casar-se, 
quedar-se solter o fer-se monja. La frase de la mare dita a la seva ger- 
mana més gran, tal com hem comentat abans, "si vas a la universitat 
acabaràs portant ulleres i soltera" era més o menys com aquesta proposta 
d'estudiar, treballar o casar-se que li feia el pare. L'estudi i el treball són 
mecanismes que donen llibertat per poder elegir el que vols fer de la teva 
vida i com la vols viure, i també si et vols casar o no. Casar-se per ser 
mantinguda i ser esposa obedient era tot el contrari de la llibertat en què 
havia viscut. Els seus germans, nois i noies, amb l'estudi i el treball van 
poder adquirir les eines que els permetrien escollir amb llibertat entre 
casar-se o no i elegir la persona que creien estimar i amb qui pensaven 
ser feliços. El casament per resoldre la dependència dels pares, que és el 
que suposem que es pretenia, era portar-la a una altra dependència. Les 
noies d'avui dia ho saben perfectament. 

Lestudi i el treball es poden considerar instruments per poder triar 
si et cases O no i amb qui, cosa que dóna valor a les doctrines feministes 
dels anys seixanta a partir de les quals les preguntes que han originat 
aquestes reflexions perden tot sentit. La gran aportació del feminisme ha 
estat buscar solucions a la submissió de les dones i donar-los eines per 
trobar la seva emancipació. Pel feminisme, l'estudi i el treball serien ele- 
ments per saber i poder decidir si et cases o no, si vols ser feliç o no. Però 
encara ara, ja al segle xxI i dintre la petita burgesia tarragonina, es creu 
que una dona casada amb un marit que es guanya bé la vida si treballa és 
simplement per passar l'estona i no es pensa ni es valora que justament 
l'exercici de la seva professió la fa una persona lliure i independent. 

Al llarg dels segles han existit notables científics, però... quants han estat 
donesP Podem dir que hi ha hagut moltes dones que han dedicat la seva 
vida a la investigació, però malauradament els seus noms no han passat 
a la història pel simple fet de ser dones i viure durant una època en què 
la ciència no podia anar de costat amb el sexe femení. Han estat cientí- 
fiques que han tingut una vida en la qual desenvolupar la seva tasca era 
molt difícil o fins i tot impossible. Dones que s'han hagut de conformar 
a passar desapercebudes, malgrat la seva vàlua, dones que han hagut de 
permetre que homes que estaven al seu costat agafessin el protagonisme 
de la seva feina, o fins i tot algunes s'han hagut d'amagar darrere d'un 
pseudònim... En definitiva, en molts casos ens trobem amb dones que, 
tot i que van viure dedicades en cos i ànima a la ciència i que haguessin 
pogut tenir un gran nom en la història, no han estat reconegudes per la 
seva aportació científica pel sol fet d'haver viscut en una època en què 
l'home semblava que era l'únic que podia tenir el privilegi de ser el pro- 
tagonista en l'àmbit científic. 

Durant molts segles no s'ha facilitat gens el camí de les dones cap al 
seu desenvolupament professional científic, en aquest sentit, cal remar- 
car, per exemple, que fins a finals del segle xix, a la majoria dels paisos 
europeus estava prohibit l'accés de les dones a les universitats. El mateix 

va passar amb les acadèmies científiques, les dones també n'eren exclo- 
ses i era pràcticament impossible ingressar-hi, ja que això depenia dels 
mateixos membres d'aquestes acadèmies, que eren homes i eren ells qui 
escollien els futurs candidats. Per exemple, Marie Curie, ni tan sols des- 
prés d'haver estat reconeguda internacionalment amb dos premis Nobel, 
va ser admesa a l'Acadèmia Francesa de les Ciències, de la qual el seu 
home, Pierre Curie, ja havia estat membre anteriorment. En definitiva, 
les dones tenien prohibit l'accés a diferents institucions controlades per 
homes, estaven relegades a un segon pla. Tampoc podien tenir dret a les 
patents, i en molts casos això implicava que el reconeixement associat als 
seus descobriments se'ls enduguessin els seus marits. 

No ha estat fins fa relativament pocs anys que sortosament la men- 
talitat de la societat en què vivim ha canviat, això ha fet que a poc a poc 
ens hàgim pogut anar incorporant a l'àmbit científic dominat pels homes 
durant molt de temps. Les nostres avantpassades químiques ho van tenir 
molt més complicat, i fins i tot en alguns casos impossible, fer-se un lloc 
en un món hermètic per a elles. Gràcies a les aportacions i a la tenacitat 
d'algunes d'aquestes científiques, es van superar molts dels entrebancs 
imposats per una societat masclista. Í això va suposar que a poc a poc el 
camí cap a l'assoliment d'una determinada posició fos menys dur, i que, 
en definitiva, el paper de la dona en diferents àrees científiques s'hagi 
normalitzat. Cal remarcar que gràcies a la lluita de moltes investigadores 
que ens han precedit en el temps hem pogut avançar de manera ferma, 
hem pogut anar conquerint el que feia molts anys ja ens pertocava, però 
ens era negat per no ser homes, un lloc visible en la història, un accés 
plenament obert a la ciència i tecnologia. 

Entre totes les científiques que ens van precedir en l'àmbit químic, 
algunes van emergir d'una manera molt notable, tot i que en molts ca- 
sos la seva importància no ha estat reconeguda, malgrat que han estat 
determinants en moltes descobertes científiques. Gràcies al seu afany 
de superació, la seva perseverança i la gran il'lusió que van posar en la 
tasca que desenvolupaven, moltes dones, que podríem qualificar d'he- 
roines, van aconseguir sobresortir en l'àmbit químic i aportar-hi grans 
contribucions per a la humanitat. Així doncs, podem dir que al llarg de 
la història hi ha hagut força dones que van contribuir de manera molt 
decisiva al desenvolupament de la ciència, però en molts casos la pròpia 

història no ha estat justa amb elles, les ha discriminades. No obstant 
això, és important reconèixer la tasca investigadora d'algunes d'aquestes 
científiques perquè en l'actualitat tots siguem plenament conscients de 
les dificultats que van tenir, i també perquè els seus noms no caiguin en 
l'oblit i ens serveixin per refermar el camí iniciat per elles. Entre aquestes 
científiques podem destacar noms com Maria la Jueva, Marie Le Jars de 
Gournay, Marie Meurdrac, Elizabeth Fullhame, Anne Marie Pierrette 
Paulze, Jane Marcet, Marie Curie i la seva filla Irene Joliot-Curie, Doro- 
thy Crovfort Hodglin, Gertrude Belle Elion, Rosalind Elsie FranXlin 
o Dorotea Barnés Gonzàlez. Aquestes científiques han despuntat en la 
història, encara que moltes d'elles no en el moment en què van viure, i 
voldria fer referència a alguns casos concrets de les científiques esmen- 
tades per conscienciar-nos del que van haver de patir perquè avui en dia 
siguin reconegudes: 

Marie Le Jars de Gournay (segles xvi-xvai). Va ser autodidacta i va 
aprendre llatí, grec i alquímia, també va defensar enèrgicament els drets 
de les dones en una època en què ni es plantejava que aquestes poguessin 
tenir-ne cap. Malgrat els atacs que rebia contínuament, es va atrevir a 
presentar en diversos salons de discussió les seves idees en favor de l'al- 
químia i per la igualtat de les dones. 

Marie Meurdrac (segles xvit-xvii). Va escriure La Chymie charita- 
ble et facile en faveur des dames (La Química comprensible i fàcil a favor 
de les dames), amb receptes de química pràctica i quotidiana (adobs i 
ungúents). Aquest llibre està estructurat en sis parts que tracten sobre 
principis de laboratori, aparells i tècniques, animals, metalls, propietats, 
preparació de medicines simples i compostos medicinals i cosmètics. In- 
clou també taules de pesos i 106 símbols alquímics. El llibre conté ad- 
vertiments sobre la utilització d'algunes substàncies, com ara el mercuri, 
emprades per blanquejar la pell i considerades tòxiques. 

dmne Marie Pierrette Paulze (1758-1836). Aquesta química france- 
sa es va casar als catorze anys amb el químic Antoine-Laurent Lavoisier, 
que es va fer càrrec de la seva instrucció. Va participar activament en la 
realització de les experiències al laboratori, la redacció dels quaderns de 
notes dels experiments i la confecció de les il'lustracions dels aparells i els 
muntatges, que va dibuixar amb gran precisió. Particularment rellevants 

són les il'lustracions del Tractat elemental de química, considerat el primer 
llibre de la ciència química. 

Jane Marcet (1769-1858). Divulgadora científica anglesa. El seu lli- 
bre Conversacions en química, publicat anònimament el 1805, és un diàleg 
informal entre una professora i les seves alumnes, Emily i Caroline, sobre 
els descobriments de l'època de Galvani, Volta, Franllin, Priestley, Ber- 
zelius, Lavoisier i Berthollet, entre altres. Va escriure els llibres científics 
més populars i influents de principis del segle XIX. 

Marie Curie (1867-1934). Aquesta científica polonesa amb nacio- 
nalitat francesa va ser una pionera en el camp de la radioactivitat i també 
la primera dona que va exercir de professora a la Universitat de la Sorbo- 
na. Gràcies a la seva tasca científica, que va dur a terme juntament amb 
el seu marit, Pierre Curie, va descobrir dos elements químics, el radi i el 
poloni. Aquestes troballes li van suposar l'obtenció de dos premis Nobel, 
el de física, el 1903, i el de química, el 1911. També és destacable el seu 
paper durant la I Guerra Mundial, en què va aplicar els seus descobri- 
ments per al tractament dels ferits de guerra, i va contribuir, així també, 
a la medicina del seu temps. Malgrat tot el que li va aportar de positiu la 
ciència, Marie Curie va morir a causa d'aquesta, una leucèmia causada 
per l'alt nivell de radioactivitat a què va està exposada durant la seva vida. 
El seu llegat va continuar a través de la seva filla, Irene Joliot-Curie, i de 
l'Institut del Radi, que va ser fundat tant a París com a Varsòvia. 

Dorothy Croufort Hodgtin (1910-1994). Es va doctorar i especialit- 
zar en cristal'lografia de biomolècules, disciplina de la qual va ser profes- 
sora a Oxford fins que es va retirar, el 1977. Amb l'ajuda dels primers or- 
dinadors va descobrir l'estructura de la penicillina i això va possibilitar-ne 
l'ús com a antibiòtic. Va ser una de les grans innovadores en el camp de 
la química orgànica. El 1964 va rebre el premi Nobel per haver donat a 
conèixer l'estructura de la vitamina B12. Altres descobriments van ser 
l'estructura de la insulina, el colesterol i el calciferol (vitamina B2). 

Rosalind Elsie Franèlin (1920-1958). El cas d'aquesta científica 
constitueix un exemple clar de com el fet de ser una dona anava lligat a 
menyspreu i oblit, tot i que posteriorment la història li ha fet justícia i 
ha col'locat aquesta química en el lloc capdavanter que li pertocava per 
tot el que va fer pel progrés científic. Els estudis de difracció de raigs 
X realitzats per aquesta científica van ser claus per revelar l'estructura 

helicoidal de la molècula de l'ADN. No obstant això, aquesta recerca va 
ser utilitzada per l'investigador nord-americà James VVatson i el brità- 
nic Francis Crich, i va motivar que establissin el 1953 la hipòtesi de la 
doble hèlix de l'ADN. Uns anys més tard, el 1962, aquests dos científics 
van rebre el premi Nobel de fisiologia i medicina. Cal destacar que el 
protagonisme de FranÈlin en aquesta descoberta tan important va ser 
silenciat, en part també a causa de la mort prematura de la científica, als 
37 anys per un càncer. Sortosament, el paper tan fonamental d'aquesta 
científica en un descobriment que ha obert la porta a entendre la biologia 
molecular ha reeixit, i actualment aquesta científica és considerada com 
una de les millors del segle XX. 

Dorotea Barnes (1904-2003). És considerada una de les científiques 
espanyoles més rellevants del seu temps. L'any 1931 es va llicenciar en 
Química a Madrid, obtenint premi extraordinari. Durant la seva etapa 
universitària va rebre diverses beques per ampliar la recerca als Estats 
Units i a Àustria, on va estudiar tècniques espectroscòpiques aplicades 
a l'anàlisi química. Posteriorment va introduir l'espectrometria Raman a 
Espanya i va obtenir la càtedra de Física i Química en un dels instituts 
més prestigiosos de Madrid, el Lope de Vega. En esclatar la Guerra Civil 
es va haver d'exiliar a Carcassona. Malgrat el gran prestigi que va adqui- 
rir, va interrompre bruscament la seva brillant carrera científica no per la 
guerra sinó per pressions de qui va ser el seu marit. 

Voldria destacar una frase que ens va deixar Marie Curie: "La vida 
no és fàcil per a cap de nosaltres, però hem de tenir perseverança i sobre- 
tot confiança en nosaltres mateixos." Ella va saber confiar en ella mateixa 
i malgrat les circumstàncies adverses en què va haver de viure (néixer en 
un país sotmès a un altre, haver d'emigrar per accedir a estudis universi- 
taris, quedar-se vídua amb dues filles amb menys de quaranta anys, ser 
dona en un temps d'homes, etc.) va esdevenir un exemple, una referència 
a seguir per altres dones, i també va contribuir de manera excel/lent al 
desenvolupament científic. Marie Curie va veure el seu somni fet reali- 
tat, poder dedicar-se a la ciència i compaginar aquesta tasca amb la seva 
vida familiar, tot i els nombrosos entrebancs que li van sorgir, alguns 
d'aquests associats al fet de ser una dona. La trajectòria de Marie Curie, 
com tantes altres dones que van escollir com a camí professional el camí 
de la ciència i de la química en particular, va ser brillant, però per això 

van haver de plantar cara, ser valentes, demostrar que el fet de ser dona 
no era un impediment per pertànyer al grup de les millors investigadores 
en el seu àmbit. 

Malgrat la gran vàlua de científiques com les esmentades, es pot 
remarcar que majoritàriament són casos excepcionals, poc "normals", ja 
que el paper de la dona en el vessant científic ha estat molt infravalorat 
durant molt de temps. No ha estat fins fa relativament pocs anys que la 
incorporació de la dona al món científic i laboral en general s'ha anat 
normalitzant ja que els drets de les dones en l'àmbit laboral s'han anat 
reforçant i, després d'un llarg camí de lluites i reivindicacions, s'han su- 
perat els entrebancs imposats per una societat patriarcal. Durant molt de 
temps, les dones estaven destinades que, un cop formaven una família, es 
dediquessin plenament a aquesta tasca domèstica. No seguien, doncs, la 
seva trajectòria laboral i eren realment poques les que superaven les pors 
associades a fer-ho, les que s'enfrontaven a molts sectors de la societat. 

A banda d'aquestes científiques que han estat reconegudes, encara 
que en molts casos han hagut de passar molts anys, també és de justícia 
destacar altres científiques anònimes, altres químiques que van contri- 
buir a que la tasca que duien a terme no fos menyspreada pel fet de ser 
dones, dones que van intentar que es reconeguessin uns drets i vetllaven 
perquè es complissin, per exemple a través d'associacions com l'Associa- 
tion for VVomen in Science (AVVIS), que es va crear cap als anys setanta. 
A l'Estat espanyol es pot destacar també l'Associació de Dones Investi- 
gadores i Tecnòlogues (AMIT), com a entitat que pretén ser veu, fòrum 
de discussió i xarxa de suport a totes les investigadores espanyoles perquè 
aquestes siguin considerades iguals en l'àmbit de la ciència i tecnologia. 
Així, doncs, podem dir que a poc a poc les dones hem assolit un lloc en 
l'àmbit científic, però encara queden reptes per superar, si per arribar a 
una situació en què tots siguem iguals com a científics, malgrat el gènere 
que tinguem. Per això hem de seguir lluitant perquè aquestes diferències 
per raó de gènere deixin d'existir. 

Quaderns de la Igualtat és una iniciativa de l'Obser- 
vatori de la Igualtat de la Universitat Rovira i Virgili. 
Aquesta publicació representa la materialització de di- 
verses mesures previstes al I Pla d'igualtat (2007-2010) 
i també al II Pla d'igualtat de la URV(2011-2015), en 
què es plasma el compromís de la Universitat amb els 
valors de la igualtat i la no-discriminació. Quaderns de 
la Igualtat és un espai que serveix per difondre l'acti- 
vitat investigadora en matèria de polítiques d'igualtat 
per raó de gènere i aspira a facilitar a la comunitat aca- 
dèmica i científica una nova eina al servei de la transfe- 
rència de coneixement sobre dones i feminisme. 

